大滌洞天留題
作者：趙觀復
朝代：宋

paragraphs: 不作翠蛟詩，獨賦上池水。
鑿開自淵源，鑒觀湛然止。
豈惟白心事，且以明□底。
松風生晚清，暑夜看晨起。
二瓢餉內熱，透徹□若髓。
匯流接山腰，放溜達澗尾。
當其保持盈，一丈若縱侈。
□輪爭道來，三板擁清泚。
飛簾從天下，衆吼亂石裏。
濺珠忽尋丈，灑面寸尺咫。
恭惟坡仙翁，學道老不已。
每言杭有緣，來往即鄉里。
自題九鎖篇，景物相刃靡。
親聞衆妙玄，金丹起人死。
新名揭亭戶，空翠冷欄几。
易求水之形，難造水之理。
與君論源流，或者未劇此。